
[bookmark: _GoBack][image: C:\Users\mhatz\Desktop\LOGO Πανεπιστήμιο Αιγαίου.jpg]

Plastic Litter Project 2018
Ένα πείραμα για τον εντοπισμό των πλαστικών στη θάλασσα με τη χρήση drones και δορυφορικών εικόνων
Τμήμα Επιστημών της Θάλασσας - Πανεπιστήμιο Αιγαίου

7 Ιουνίου, στις 12μ.μ. στη παραλία «Τσαμάκια», Μυτιλήνη
   

Η Ομάδα Θαλάσσιας Τηλεπισκόπησης του Πανεπιστημίου Αιγαίου πήρε την πρωτοβουλία να πραγματοποιήσει ένα πρωτοπόρο πείραμα για τον εντοπισμό και την ποσοτικοποίηση πλαστικών απορριμμάτων στην επιφάνεια της θάλασσας του Αιγαίου. Στόχος του πειράματος είναι ο εντοπισμός από απόσταση,  μεγάλων επιφανειών  πλαστικών απορριμμάτων στην επιφάνεια της θάλασσας, που θα επιτρέψει  την  στοχευμένη  και αποτελεσματικότερη παρέμβαση στην απομάκρυνση τους. 

Το πλαστικό αποτελεί  ένα αναπόσπαστο κομμάτι της καθημερινής μας ζωής. Πλαστικά ποτήρια του καφέ, καλαμάκια, μαχαιροπήρουνα, μπουκαλάκια νερού, πλαστικές σακούλες μιας χρήσεως  απορρίπτονται ως σκουπίδια, καταλήγοντας  σε χώρους υγειονομικής ταφής απορριμμάτων ή στη θάλασσα. Πανεπιστήμια, ερευνητικά κέντρα, οικολογικές οργανώσεις και περιβαλλοντικοί οργανισμοί κρούουν τον κώδωνα του κινδύνου σχετικά με την αλόγιστη χρήση και εξάπλωση των πλαστικών, που απειλεί να βάλει "βόμβα" στα θεμέλια του οικοσυστήματος και της ζωής μας, μετατρέποντας μια σημαντική ανακάλυψη σε εφιάλτη.  Μόλις πριν από λίγες ημέρες,  η Ευρωπαϊκή Επιτροπή πρότεινε νέους κανόνες για ολόκληρη την ΕΕ, οι οποίοι βάζουν στο στόχαστρο 10 πλαστικά προϊόντα μιας χρήσης που συναντάμε περισσότερο στις παραλίες και τις θάλασσες της Ευρώπης.

Τα θαλάσσια απορρίμματα αποτελούν ένα κρίσιμο περιβαλλοντικό πρόβλημα που πλήττει όλους τους ωκεανούς. Σύγχρονες μέθοδοι και τεχνικές απαιτούνται για τον εντοπισμό και την ποσοτικοποίηση των απορριμμάτων αυτών. Τα Συστήματα μη Επανδρωμένων Αεροσκαφών – (ΣμηΕΑ ή drones) και οι δορυφόροι μπορούν να χρησιμοποιηθούν για αυτό το σκοπό. Ήδη, η διεθνή επιστημονική κοινότητα και οι διαστημικές υπηρεσίες εργάζονται για τις προδιαγραφές των αισθητήρων ανίχνευσης και ποσοτικοποίησης των θαλάσσιων πλαστικών απορριμμάτων. 

Η Ομάδα Θαλάσσιας Τηλεπισκόπησης του Πανεπιστημίου Αιγαίου, στο πλαίσιο του «Πράσινου Πανεπιστημίου» και με την αρωγή του Δημοτικού Λιμενικού Ταμείου Λέσβου, οργανώνει το πρωτότυπο αυτό πείραμα στη Λέσβο. Φοιτητές, ακαδημαϊκοί,  αλλά και μαθητές των σχολείων της Λέσβου συνεργάζονται μαζεύοντας τα πιο κοινά απορρίμματα που ρυπαίνουν το θαλάσσιο περιβάλλον του Αιγαίου: μπουκάλια νερού, πλαστικές σακούλες και αλιευτικά δίχτυα. Κατασκευάστηκαν τρεις  πλωτοί «στόχοι» 10 x 10 m  ο καθένας, πάνω στους οποίους στερεώθηκαν τα πλαστικά απορρίμματα. Ο πρώτος στόχος περιέχει 3600 πλαστικά μπουκάλια νερού 1.5 lt, o δεύτερος 185 πλαστικές σακούλες μιας χρήσεως και ο τρίτος 200 m2 δίχτυα ψαρέματος. 

Οι στόχοι θα «αφεθούν» υπό παρακολούθηση, μέσα στη θάλασσα και θα συλλεχθούν αμέσως μετά την ολοκλήρωση του πειράματος. Για την καταγραφή των πλαστικών θα χρησιμοποιηθούν τουλάχιστον 3 drones, τα οποία θα είναι εξοπλισμένα με κάμερες στο ορατό φάσμα (RGB), σε συγκεκριμένες φασματικές (πολύ-φασματικές) περιοχές και στο θερμικό φάσμα. Η επεξεργασία μέσω αλγορίθμων των  δορυφορικών δεδομένων και των αεροφωτογραφιών, θα επιτρέψει την σύγκριση  των δύο διαφορετικών τρόπων απεικόνισης, αναδεικνύοντας τη χρησιμότητα της τεχνολογίας για τον εντοπισμό από απόσταση των πλαστικών στη θάλασσα.

Το πείραμα θα πραγματοποιηθεί στις 7 Ιουνίου, στις 12μ.μ. στη παραλία «Τσαμάκια», με την ευκαιρία της Παγκόσμιας Ημέρας Περιβάλλοντος (5 Ιουνίου), και της Παγκόσμιας Ημέρας Ωκεανών (8 Ιουνίου), αξιοποιώντας τη δυνατότητα  κάλυψης από τους Ευρωπαϊκούς δορυφόρους Sentinel-2 και Sentinel-1. 


Περισσότερες πληροφορίες: 
Κώστας Τοπουζέλης 
Επίκουρος Καθηγητής Τμήματος Επιστημών της Θάλασσας Πανεπιστημίου Αιγαίου
 τηλ 2251036728, 6945296603

Και στις παρακάτω διευθύνσεις:
https://mrsg.aegean.gr/?content=&nav=55 
https://www.facebook.com/MRSG.Aegean
 
Μυτιλήνη,  29.5.2018

